በትግራይ የቆራሪት ከተማ ነዋሪዎች በክልሉ መንግሥት በደል እየደረሰባቸው መሆኑን ገለጹ
አዲስ አበባ:- በትግራይ ክልል የቆራሪት ከተማ ነዋሪዎች የእርሻ መሬት ካሳ ክፍያና የመሬት ጽህፈት ቤት ጥያቄያቸው ምላሽ አለማግኘቱ እንዳስቆጣቸው ተናገሩ፡፡ ስርዓቱ ሕዝብን ከማስተዳደር ይልቅ የመበደል፣ የመበዝበዝና የአምባገነንነት ተግባር እየፈጸመ መሆኑን የክልሉ ብልጽግና ፓርቲ ጽህፈት ቤት ገለጸ፡፡
በትግራይ ክልል የቆራሪት ከተማ ነዋሪዎች ለካሳ ክፍያ፣ ለመሬት አስተዳደር ይዞታ ፍቃድና ለግጦሽ መሬት ጥያቄያቸው ምላሽ በማጣታቸው ጥያቄያቸውን ሰላማዊ ሰልፍ ለማቅረብ መገደዳቸውን ተናግረዋል፡፡ 
በሰልፉ ላይ የተሳተፉና ለደህንነታቸው ሲሉ ማንነታቸውን እንዳይገልጽ የጠየቁ የአካባቢው ነዋሪዎች፤ አካባቢውን እንዲለቅቁ ሲደረግ የመሬት ችግር በመኖሩ ለአንዳንዶች ለይዞታቸው የእርሻ መሬት ቅያሬ ሲሰጥ፤ ቀሪው ለአሥር ዓመታት መሬቱ ቢታረስ የሚያስገኘውጥቅም ተገምቶ በየዓመቱ የገንዘብ ካሳ እንዲሰጥ መወሰኑን ተናግረዋል፡፡ 
ይሁን እንጂ የተሰጣቸው የሁለት ዓመታት (የ2006 እና የ2007 ዓ.ም) ካሳ ብቻ መሆኑንና የአምስት ዓመታት ካሳው እንዲከፈላቸው በተደጋጋሚ ቢጠይቁም ምላሽ ባለማግኘታቸው ከእሁድ ጀምሮ ሰላማዊ ሰልፍ በመውጣት ድምጻቸውን ማሰማታቸውን ገልጸዋል፡፡ 
‹‹የኮሮና ቫይረስን ለመከላከል ሲባል የአስቸኳይ ጊዜ አዋጅ በታወጅበትና ርቀትን መጠበቅ በሚገባን ወቅት ሰልፍ ለመውጣት የተገደድነው አስበንና አቅደን ሳይሆን፤ ቆራሪት የክልል ከተማ አስተዳደር ሆና ምክር ቤቱ የመሬት ይዞታ ቢሮ ሳይኖረው እንዲጸድቅ መደረጉን ተቃውመን ነው›› ብለዋል፡፡ ሂደቱ እንዳስከፋቸውና ከነበረው ችግር ጋር ተደማምሮ ብሶት ፈንቅሎ እንዲወጡ እንዳደረጋቸውም አስረድተዋል፡፡ 
ጥያቄያችን እንደተመለሰ ተደርጎ ይነገራል እንጂ እስካሁን ግልጽ ምላሽ አልተሰጠንም የሚሉት ቅሬታ አቅራቢዎቹ፤ የካሳ ክፍያ አንኳሩ ጉዳይ ይሁን እንጂ፤ ለከብቶቻቸው የግጦሽ መሬት ማጣትም ሌላው ቅሬታ መሆኑን ጠቁመዋል፡፡ 
የትግራይ ክልል የወረዳና የከተማ አስተዳደር አዲስ መዋቅር እንደገና ተከልሶ እየተሰራ እንደሚገኝ የገለጹት ቅሬታ አቅራቢዎቹ፤ ቆራሪት የክልል የከተማ አስተዳደር እንድትሆን መደረጉን ተከትሎ የሁሉም ዘርፍ ጽህፈት ቤቶች በከተማዋ ሊከፈት ሲገባ የመሬት አስተዳደር ቢሮ እንዳይዘዋወር መደረጉ ተገቢ እንዳልሆነ ተናግረዋል፡፡ 
ክልሉ በከተማው ቢሮ እንዲኖር ቢፈቅድም ዞኑና ወረዳው በፈጸሙት ሴራ ጽህፈት ቤቱ እንዳይዘዋወር ተደርጓል ያሉት ነዋሪዎቹ ፤ በዚህ ምክንያት ሰልፍ ለመውጣት ስንገደድ ከተማው እስኪረጋጋ በሚል ሰበብ ልዩ ኃይል በመግባቱ ሰዎች እየታሰሩ እንደሚገኙ ተናግረዋል፡፡ 
የትግራይ ብልጽግና ፓርቲ ጽህፈት ቤት ኃላፊ አቶ ነብዩስሁል ሚካኤል፤ ህዝቡ መሬት ወረራ እንዲቆምና ካሳ እንዲከፈል ጥያቄ እያቀረበ መሆኑን ጠቁመው፤ ከትናንት ጀምሮ ለሶስት ተከታታይ ቀናት በግዳጅ ወደከተማ እንዲቀላቀሉ መደረጉ ተቃውሞ እንዳስነሳ ገልጸዋል፡፡ 
‹‹ወደ ከተማ እንዲቀላቀሉ የተደረገው መሬቱን ለመውረር በማሰብ ነው፡፡ በመቀሌና በተለያዩ የትግራይ ከተሞች የሚያደርጉት የመሬት ወረራ፣ በአዲስ አበባ ከተማ ዙሪያ ሲያደርጉት እንደነበረው ተመሳሳይ ነው›› ብለዋል፡፡ 
ኃላፊው የክልሉ መንግሥት ጥያቄውን ለመመለስ ባለመቻሉ ሰዎችን ወደማሰርና ተመጣጣኝ ያልሆነ ኃይል ወደመጠቀም በመሸጋገር ኢ-ሰብአዊ ድርጊት መፈጸሙንም ጠቅሰው፤ በትግራይ ክልሉን እያስተዳደረ የሚገኘው መንግሥት የሕዝብ ድምጽ እንዲሰማ ባለመፈለግ አፈና እየፈጸመ መሆኑን ገልጸዋል፡፡ 
በኢትዮጵያ ደረጃ የተመከረው አሮጌው ሥርዓት ስልጣን እንዲለቅና በአዲስ ኃይል እንዲተካ በመሆኑ የትግራይ ክልልም ይህንኑ ማድረግ ሲገባው፤ የትግራይ ሕዝብ የኢትዮጵያ ሕዝብ አካልና ኢትዮጵያን የመሰረተ ትልቅ ሕዝብ ቢሆንም እንኳ የአገራዊ ለውጡ ተቋዳሽ ሊሆን እንዳልቻለ አቶ ነብዩስሁል አስረድተዋል፡፡ 
እንደ እርሳቸው ማብራሪያ፤ የክልሉ መንግሥት ራሱ በፈጠራቸው ችግሮች ተተብትቦ ከችግሩ ሊላቀቅ አልቻለም፣ የሕዝብን ጥያቄ መመለስ የማይችልበት ደረጃ ደርሷል፡፡ ስርዓቱ ሕዝብን ከማስተዳደር ይልቅ የመበደል፣ የመበዝበዝና የአምባገነንነት ተግባር እየፈጸመ ይገኛል፡፡ 
ሰሞኑን ክልሉ እያወጣ ያለው መግለጫ የተለመደና መንግሥት ነኝ ላለ አካል የማይመጥን ‹‹የጣዕረ ሞት እርግጫ›› ተብሎ የሚገለጽ መሆኑን የተናገሩት አቶ ነብዩ፤ ሌሎች አካባቢዎችም ጥያቄዎች እየተነሱ እንደሚገኙ ተናግረዋል፡፡ 
አቶ ነቢዩስሁል ትናንት በመቀሌ ከተማ ክፍለ ከተማ ሐድነት ከመሬት፣ ከመልካም አስተዳደርና ከፍትህ እጦት ጋር ተይይዞ ሕዝቡ ወደከተማ አስተዳደሩ በነቂስ ወጥቶ ጥያቄውን ማቅረቡን ጠቁመው፤ ጥያቄ እያቀረቡ የሚገኙ አካላትን ማሰርና ማዋከብ ተገቢ አለመሆኑን፤ በማስተማር እንጂ የኮሮና ቫይረስ ወረርሽኝን ለመከላከል በሚል የፖለቲካ ጫና ማድረጉ ተገቢ አለመሆኑንም ገልጸዋል፡፡ 
የቆራሪት ከተማ ዋና አስተዳዳሪ ገብረእዚአብሄር አረጋይን ስለጉዳዩ መረጃ እንዲሰጡን በተደጋጋሚ ብንሞክርም ስልካቸው ዝግ በመሆኑ ምላሽ ለማግኘት አልቻልንም፡፡ ምላሽ ካገኘን የምናስተናግደው ይሆናል፡፡
አዲስ ዘመን ግንቦት 26/2012ዘላለም ግዛው